FACEBOOK MUSIC ฝันร้ายของ TikTok
“TikTok เป็นแพลตฟอร์มจีนแรกที่สามารถขยายฐานผู้ใช้งานทั่วโลก” ประโยคนี้พูดโดยมาร์ก ซักเคอร์เบิร์ก ระหว่างการประชุมบริษัทกับพนักงาน  TikTok เป็นแพลตฟอร์มวิดีโอสั้นที่มีเพลงประกอบ ซึ่ง มาร์ก ยอมรับว่า TikTok เติบโตได้ดีในหลายประเทศทั่วโลก แต่ก็ให้ความเห็นว่าบริษัทยังใช้งบโปรโมตหนักมาก  และผู้ใช้งานจะลดลงทันทีเมื่อ TikTok หยุดโฆษณา
18 ต.ค. 2562

FACEBOOK MUSIC ฝันร้ายของ TikTok / โดย ลงทุนแมน
“TikTok เป็นแพลตฟอร์มจีนแรกที่สามารถขยายฐานผู้ใช้งานทั่วโลก”
ประโยคนี้พูดโดยมาร์ก ซักเคอร์เบิร์ก ระหว่างการประชุมบริษัทกับพนักงาน
TikTok เป็นแพลตฟอร์มวิดีโอสั้นที่มีเพลงประกอบ
ซึ่ง มาร์ก ยอมรับว่า TikTok เติบโตได้ดีในหลายประเทศทั่วโลก
แต่ก็ให้ความเห็นว่า TikTok ยังใช้งบโปรโมตหนักมาก
และผู้ใช้งานจะลดลงทันทีเมื่อ TikTok หยุดโฆษณา
และแล้วเมื่อไม่กี่ชั่วโมงที่ผ่านมา
เฟซบุ๊กประกาศขยายฟีเจอร์ FACEBOOK MUSIC ไปยังอีกหลายประเทศทั่วโลก
ซึ่งดูเหมือนว่าจะส่งผลกระทบต่อ TikTok อย่างหลีกเลี่ยงไม่ได้
เฟซบุ๊กเคยทำฟีเจอร์ตามแบบนี้แล้วสำเร็จกับ Snapchat มาก่อน
กลยุทธ์ของเฟซบุ๊กน่าสนใจขนาดไหน?
ลงทุนแมนจะเล่าให้ฟัง
เรามาดูวิวัฒนาการของเฟซบุ๊กกัน..
เฟซบุ๊กเริ่มต้นจากการนำเสนอตัวตนของเราลงบนโลกอินเทอร์เน็ต
เราสามารถอัปเดตเรื่องราว รับรู้ความเคลื่อนไหวของเพื่อนและครอบครัวผ่าน News Feed
การเกิดขึ้นครั้งนี้ ทำให้แพลตฟอร์มอย่าง Hi5 และ Friendster หายไป..
หลังจากนั้น เฟซบุ๊กได้ต่อยอดแพลตฟอร์ม โดยการนำเสนอ “เพจ”
ทำให้คนหรือองค์กรสามารถสร้างตัวตนเพื่ออัปเดตคอนเทนต์ที่น่าสนใจให้กับผู้ติดตาม
เรื่องนี้จึงทำให้เว็บไซต์ บล็อกต่างๆ ค่อยๆ เลือนหายไป
ตามมาด้วย Facebook Stories, Facebook Watch, Facebook Dating และ Facebook Gaming..
ทั้งหมดนี้ กลายเป็นว่า.. เฟซบุ๊ก นอกจากจะแย่งเวลาในชีวิตจริงของเรา
กลับแย่งเวลาจากแพลตฟอร์มอื่นๆ ด้วย
Stories มาแย่ง Snapchat ในเรื่องการส่งวิดีโอสั้นหาเพื่อนๆ
Watch มาแย่ง YouTube ในเรื่องวิดีโอ
Dating มาแย่ง Tinder ในเรื่องแพลตฟอร์มหาคู่
Gaming มาแย่ง Twitch ในเรื่องแคสต์เกม
สำหรับความเคลื่อนไหวล่าสุด..
เฟซบุ๊กกำลังขยายฟีเจอร์ Music on Facebook Stories ที่เปิดตัวไปเมื่อปีที่ผ่านมา
ไปยังอีกหลายประเทศทั่วทวีปยุโรป
แล้ว Music on Facebook Stories ทำอะไรได้บ้าง?
ฟีเจอร์นี้ทำให้เราค้นหาเพลงที่เราชอบจากทั่วทุกมุมโลก
และอัปเดตลง Stories ในเฟซบุ๊กและอินสตาแกรม
นอกจากนี้ ยังมี Lip Sync Live ทำให้เราลิปซิงค์เพลงได้ทั้งแบบถ่ายทอดสด และบันทึกเป็นวิดีโอ
ซึ่งการเคลื่อนไหวครั้งนี้ก็น่าจะกระทบ TikTok ซึ่งเป็นผู้นำด้านวิดีโอสั้นประกอบเพลง
และถ้าเฟซบุ๊กต่อยอดเรื่องการฟังเพลง ก็อาจกระทบทางอ้อมต่อแพลตฟอร์มฟังเพลงอื่นๆ เช่น Spotify และ Joox อีกด้วย
ดูเหมือนว่า เฟซบุ๊กกำลังจะสร้าง Ecosystem ของตัวเองที่รวมทุกๆ กิจกรรมของเราบนสมาร์ตโฟนลงไปในแอปพลิเคชันเฟซบุ๊กที่เดียว
ปัจจัยสำคัญที่ทำแบบนี้ได้ก็มาจากฐานผู้ใช้งานระดับ 2,400 ล้านคน
ซึ่งทำให้การสเกลของฟีเจอร์ต่างๆ มีโอกาสเข้าถึงกลุ่มผู้ใช้งานได้ในทันที..
ถึงแม้ว่าจะมีแพลตฟอร์มเกิดใหม่จากฟีเจอร์ใหม่ที่คิดได้
แต่การหาผู้ใช้งานของแพลตฟอร์มเกิดใหม่ให้ครบเป็นพันล้านคน “มันช้ากว่า” เวลาที่เฟซบุ๊กพัฒนาฟีเจอร์ตาม
เรื่องนี้เป็นกรณีศึกษาที่ดี
ความได้เปรียบของโลกในยุคนี้คือ การครอบครองผู้ใช้งาน
ยิ่งมีผู้ใช้งานมากในระบบ ยิ่งได้เปรียบ
แต่สิ่งที่เหนือไปกว่า ก็คือการทำให้ผู้ใช้งานติดอยู่กับระบบได้ตลอดไป
ตอนนี้เฟซบุ๊ก กำลังปรับปรุง ปรับสูตร ปรับฟีเจอร์ อยู่ทุกๆ วัน
จุดมุ่งหมายก็เพื่อดึงเวลาผู้ใช้งานให้อยู่กับเฟซบุ๊กมากที่สุด
และคนที่ดึงเวลาได้มากที่สุด ก็จะได้รางวัลคือ จำนวนเงินมหาศาล..
ปิดท้ายด้วยข้อมูลที่น่าสนใจ
ถ้าให้ผู้ใช้งาน 2,400 ล้านคน เล่นเฟซบุ๊กวันละ 10 นาที
เมื่อเวลาผ่านไป 1 ปี เฟซบุ๊กจะสามารถดึงเวลาคนได้ 8.76 ล้านล้านนาที
และนั่นหมายความว่า
เวลาที่คนใช้ชีวิตบนโลกจริง กำลังหายไป 8.76 ล้านล้านนาทีเช่นกัน..
----------------------
Blockdit โซเชียลมีเดีย รูปแบบใหม่
----------------------
References
-
-